
Par grunts novietošanu Rīgas brīvostas teritorijā

Valsts vides dienests (turpmāk – Dienests) saņēma Rīgas brīvostas pārvaldes (turpmāk – Pārvalde) 02.08.2024. vēstuli ar informāciju par 2023. gada 24. maijā parakstīto līgumu Nr. V-22/23 starp Pārvaldi, Klimata, infrastruktūras un vides izpildaģentūru un SIA „Baltic Container Terminal” par projekta „Duālas izmantošanas transporta infrastruktūras kapacitātes palielināšana, veicot auto/dzelzceļa un piestātnes infrastruktūras modernizāciju” (turpmāk – Projekts) realizāciju Kundziņsalas teritorijā. 
Projekta ietvaros cita starpā plānota arī objekta „Piestātnes KS-34 pārbūve”, paredzot veikt piestātnes pārbūves būvdarbus, kā arī veikt padziļināšanas darbus minimālā apjomā, lai nodrošinātu kuģu pieeju pie piestātnes Nr. KS-34 pagarinājuma daļas. 
[bookmark: _Hlk60180967]           Dienests 2020.gada 30.decembrī ir veicis ietekmes sākotnējo izvērtējumu Nr.RI20SI0125 Rīgas brīvostas piestātnes KS-34 pārbūvei, kura ietvaros vērtēta esošās piestātnes KS-34 pagarināšana par 57,3 m ziemeļu virzienā un akvatorijas padziļināšanas darbi pie izbūvētās piestātnes daļas līdz atzīmei -13,5 m. Sākotnējā izvērtējuma rezultātā tika pieņemts lēmums nepiemērot ietekmes uz vidi novērtējuma procedūru Pārvaldes pieteiktajai darbībai – Rīgas brīvostas piestātnes Nr.KS-34 pārbūvei Uriekstes ielā 44 (zemes vienības kadastra apzīmējums 0100 096 0203) un Daugavas akvatorijā (zemes vienības kadastra apzīmējums 0100 096 0148), Rīgā. Līdz ar to Dienests 2021.gada 20.janvārī izsniedza tehniskos noteikumus Nr.RI21TP0018 un 2021.gada 17.maijā veica būvprojekta saskaņošanu. Iepriekš minētās lietas materiāliem ir pievienots 2020. gada 30. novembra Pārtikas drošības, dzīvnieku veselības un vides zinātniskais institūta ,,BIOR” Zivsaimnieciskās ekspertīzes un sertificēta sugu un biotopu eksperta atzinums Nr.1-9/1645 par piestātnes KS-34 pagarināšanas un tai pieguļošās akvatorijas padziļināšanas ietekmi uz zivju resursie, kā arī 2020.gadā SIA "AND resources" testēšanas laboratorijā (akreditācijas Nr. T-246) veiktie 5 grunts paraugu testēšanas pārskati. Visiem grunts paraugiem tika noteikta metālu (As, Zn, Hg, Cr, Ni, Cd, Pb, Cu) un naftas ogļūdeņražu koncentrācija, kā arī grunts granulometriskais sastāvs.
           Atbilstoši 02.08.2024. vēstulē minētajam Projekta ietvaros paredzēta izņemtās grunts novietošana gan jūras novietnē (Grunts novietnes robežas jūrā: 57°07’ Z ; 24°02’ A (rādiuss 5 kabeļtauvas)), gan arī grunts novietošana Kundziņsalas ziemeļu daļā, ko, tajā skaitā, pieļauj Kundziņsalas un teritorijas starp Sarkandaugavas atteku, Degvielas ielu, Tvaika ielu un Uriekstes ielu lokālplānojums (57o1’37,88”Z, 24o5’34,81”A vai 57o0’43,94”Z, 24o5’47,86”A).
            Grunts novietošanai jūrā 2024.gada 21.augustā ir izsniegta atļauja Nr. AP24NJ0004 grunts novietošanai jūras novietnē.
            Savukārt grunts novietošanai atbērtnē sauszemē Dienests sniedz atzinumu, ka šāda darbība atļauta, ja tiek ievēroti šādi nosacījumi:
1. Padziļināšanas darbos iegūtās grunts kvalitātei jābūt novērtētai atbilstoši normatīvo aktu prasībām par augsnes un grunts kvalitāti kā to nosaka Ministru kabineta 13.06.2006. noteikumu Nr. 475 “Virszemes ūdensobjektu un ostu akvatoriju tīrīšanas un padziļināšanas kārtība” (turpmāk – MK noteikumi Nr.475) 9.punkts. Savukārt veiktās grunts testēšanas rezultāti ir derīgi piecus gadus, ja iepriekš veikto analīžu rezultāti apliecina, ka piesārņojošo vielu koncentrācija attiecīgajā teritorijā nepārsniedz pielikumā norādītās grunts kvalitātes pirmo robežlielumu, ja šo piecu gadu laikā attiecīgajā teritorijā vai tās tuvākajā apkārtnē nav notikušas piesārņojumu izraisošas darbības vai avārijas saskaņā  ar MK noteikumu Nr.475 13.punktu.
2. Par darbu uzsākšanu rakstiski paziņot Dienestam.
3. Novietojot grunti atbērtnē uz sauszemes, novērst novietotās grunts un/vai uzduļķojuma nonākšanu atpakaļ ūdenī no grunts novietnes krastā, paredzot atbilstošus pasākumus, piemēram izveidot aizsargvaļņus, nosēdbaseinu u.c.
4. Pēc darbu pabeigšanas iesniegt rakstiski Dienestā informāciju par faktisko grunts apjomu, kas novietots grunts novietnē sauszemē.

            Dienests vērš  uzmanību – ja tiek plānota sauszemē novietotās grunts iesaistīšana saimnieciskajā darbībā, tad atbilstoši MK noteikumu Nr.475 5.punktam papildus nepieciešams saņemt Dienesta izsniegtu dabas resursu izmantošanas atļauju (licenci) un grunts turpmāk jāizmanto saskaņā ar likuma „Par zemes dzīlēm”, Dabas resursu nodokļa likuma un Ministru kabineta 2007. gada 19. jūnija noteikumu Nr.404 „Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas” prasībām.

